Torsten Gejl (ALT), 2022-12-13:
Tiden går jo, som vi har været inde på før i dag.
Alternativet støtter en advokatvurdering af Minkkommissionens rapport, ligesom vi gjorde før folketingsvalget.
Det gør vi, fordi vi mener, at en advokatvurdering er vigtig for tilliden til demokratiet og for borgernes oplevelse af, at de politiske beslutninger er legitime.
Vi synes, det er lidt komisk, at Venstre her i debatten lægger ansvaret for, at de har skiftet mening, over på os ved at sige, at man ikke kan regne med Alternativet.
Mit svar vil være: Test os.
Det er en udfordring.
Test os, og se, hvad vi stemmer, hvis det er sådan, at Venstre har nerverne til igen at støtte en advokatvurdering.
Det tør Venstre nok ikke, men så synes jeg ikke, at man skal lægge ansvaret for sit manglende mod over på Alternativet.
Jeg synes, man skal rette ryggen og tage ansvar for sine beslutninger; det ville klæde et parti, der formentlig er på vej i regering.
For Alternativets vedkommende har vi det sådan, at selv om det sjældent fylder så meget på den politiske dagsorden, bekymrer det os, at vi ser splittelse i befolkningen omkring minksagen, og at flere borgere ifølge HOPE-projektets forskning har fået lavere tillid til systemet efter minksagen.
Minksagen er uafsluttet, og den er åben for fortolkning, så længe vi ikke har en officiel, uafhængig advokatvurdering bestilt af Folketinget.
Det mener vi simpelt hen ikke er sundt for tilliden til Folketinget.
Advokatvurderingen er dog kun en lille del af et større billede, som er langt vigtigere for Alternativet.
Derfor mener vi i Alternativet, at fokus skal være på at nytænke vores retssystem.
Vi bør diskutere, om tiden er inde til at tage den retslige proces helt ud af det politiske spil gennem indførelse af en forfatningsdomstol.
Det er en længere proces, som kræver en grundlovsændring, og derfor kan man starte med at tage beslutningen om advokatvurderinger som konsekvens af kommissionsundersøgelser ud af Folketingssalen.
Det er ikke holdbart, at det i dag er op til et flertal i Folketinget at bestille advokatvurderinger.
Det bør i stedet være automatik, at der kommer en advokatvurdering efter en kommissionsrapport.
Her kunne man opruste Folketingets Lovsekretariat, som Transparency International Danmark har foreslået, så Lovsekretariatet kan lave advokatvurderinger og hjælpe med at nedsætte kommissionsundersøgelser.
Med et oprustet Lovsekretariat vil det stadig være op til et flertal i Folketinget at afgøre, om der skal nedsættes en rigsret, men advokatvurderingen vil komme automatisk.
Det betyder, at den retlige vurdering af, om der kan rejses tiltale mod en minister ved en rigsret, vil komme uafhængigt af Folketingets partier.
Og det betyder, at den vurdering i givet fald vil ske alene på et juridisk fagligt grundlag fri af eventuelt politiske interesser.
Med andre ord vil det være en afpolitisering af beslutningsprocessen, der samtidig kan styrke demokratiet og øge tilliden til folkestyret.
Det kan gøres på andre måder også, og det glæder os, at både Venstre og Moderaterne også vil lave mekanismer, som afpolitiserer beslutningsprocesserne omkring advokatvurderinger.
Men ikke desto mindre er løfterne givet i den her sal, og Alternativet kommer til at holde en regering, der eventuelt omfatter Venstre og Moderaterne, op på at lave mekanismer, som afpolitiserer beslutningerne omkring advokatvurderinger og gerne også kommissionsundersøgelser.
Debatten om vores retssystem og demokrati bør dog bredes længere ud.
Principper for god regeringsførelse, styrkelse af Ombudsmanden, oprettelse af en forvaltningsdomstol og offentlighedsloven er emner, der fortjener at blive diskuteret i et moderne demokrati, lige så vel som det tydeligt fremgik i valgkampen, at reglerne for partistøtte burde laves om.
I et demokrati skal det være muligt at se, hvem der støtter de forskellige partier økonomisk.
I den forbindelse lavede folkene bag kampagnen »Pengene på bordet« en aktion i den indre slotsgård forleden, hvor de forlangte gennemsigtighed i partistøttereglerne.
De kommer nu med et krav om gennemsigtighed i partistøtten via et borgerforslag, som jeg håber vi kommer til at behandle her i salen.
Debatten illustrerer dog, at vi skal tænke større end blot til en advokatvurdering, for det synes vi at vores demokrati fortjener, og det fortjener de borgere, hvis tillid vi skal gøre os fortjent til.
Tak, formand.